Sigurd Agersnap (SF), 2025-11-27:
Tak for ordet, formand.
Man kigger lidt mismodigt på termometeret, gode råd er dyre.
Det har mere end halvdelen af alle forældre faktisk gjort.
Nogle sender deres barn i institution, selv om barnet ikke er helt rask.
Det har to ud af tre forældre gjort.
Andre giver sit barn en Panodil og sender dem i vuggestue eller børnehave; måske tager de dem selv med på armen på job, hvis de har et job, hvor man kan det.
Det har mere end en ud af fem forældre følt sig nødsaget til, altså at give et barn en Panodil og sende dem i vuggestue eller børnehave, vel vidende at den ikke er god, men der er ikke andre løsninger.
Faktisk viser en undersøgelse for Børnerådet, at over halvdelen af alle børn i børnehave har prøvet at blive sendt i børnehave, mens de var syge.
Det er jo ikke okay.
Det er jo ikke godt nok som samfund.
Det kan vi godt gøre lidt bedre.
Børn, der er syge, skal have lov til at blive hjemme sammen med deres forældre, ligesom vi voksne har ret til at være hjemme, indtil vi er raske.
Men den ret har børnene ikke i dag.
Det bør vi lave om, og derfor også stor tak til folkene bag det her beslutningsforslag.
Tak for at sætte det på dagsordenen i Folketinget.
Det tror jeg betyder noget.
Og tak til de mere end 60.000 mennesker, som skrev under på bare 3 dage.
Det er en vigtig dagsorden.
Ingen vinder ved de nuværende regler.
Det er ikke børnene, der er syge, for de har mest brug for at være derhjemme, forældrene, der går på arbejde med dårlig samvittighed, den der knugende fornemmelse i maven af, at den ikke er helt god, eller pædagogerne, der skal tage hånd om et barn, der er syg, sløj og pjevset, selv om de har mange andre børn, de også skal bruge kræfter på.
Smittekæderne bliver forlænget.
Arbejdsgiverne ender med mere pressede medarbejdere og flere sygedage.
Jeg tror også, det medvirker til, at flere vælger at gå på deltid eller sørge for at forhandle noget fleksibilitet ind på deres egen arbejdsplads.
Nogle trækker sig måske helt fra arbejdsmarkedet, for hvordan skal det hænge sammen, når man har et sygt barn?
Det er svært at kombinere livet som småbørnsforældre og det at arbejde fuld tid.
Så ingen vinder.
Alle taber på de ordninger, der er lige nu.
Nogle arbejdsgivere har da også set lyset, set problemet.
Store virksomheder Norlys, Aalborg Kongres- og Kultur Center, Rejsekort A/S og GF Forsikring er alle begyndt at sikre fuld ret til at være sammen med et sygt barn derhjemme.
De kan godt se fornuften i det.
Store fagforeninger som FOA, BUPL, Danmarks Lærerforening, Socialrådgiverne og Dansk Sygeplejeråd efterspørger alle sammen løsninger på det her, også hvor vi politisk tager et ansvar.
Der er børn i dag, som presses unødigt, og familier, som ikke kan få det til at hænge sammen, og som vi svigter.
Det skal vi ændre, og det synes jeg også vi har et politisk ansvar for at ændre.
Nogle heroppe har snakket en del om, hvem der har ansvaret, at det alene ligger på arbejdsmarkedets parter og i overenskomsterne.
Det mener jeg ikke.
Når vi har et stort samfundsproblem, har vi et fælles ansvar.
Vi har et fælles ansvar for at rette op på det.
Derfor har vi i SF foreslået, at vi styrker vores dagpengesystem, så man får mulighed for at få dagpenge op til et barns femte sygedag.
Vi har et politisk ansvar for at sikre de rettigheder, som gælder for alle, og så har man selvfølgelig også et ansvar i overenskomsterne for at få forhandlet løn oven på det.
Det er i respekt for den danske model, som også FOA, Danmarks Lærerforening, BUPL og de andre fagforeninger efterspørger.
Vi skal ikke placere regningen alene på arbejdsmarkedet.
Vi skal hjælpe til og vise en udstrakt hånd.
Derfor har vi i SF sat 2 mia. kr. af til, at man i hvert fald kan sikre de første fem barnets sygedage, men det skal ikke stoppe der.
Vi skal sikre børnene de samme rettigheder, som vi voksne har, alt andet er ufornuftigt, og det er unfair over for børnene.